Medupi-werkers weier om terug te keerMedupi-kragstasie Foto: Hitachi Power Africa Die stakende werkers het gesê hulle sal terugkeer werk toe wanneer Eskom aan hul eis oor bonusse gehoor gegee het. Dit kom nadat die vakbond Numsa, kontrakteurs en Eskom ooreengekom het om 1 700 werkers weer in diens te neem nadat hulle afgedank is oor ŉ onbeskermde staking op 25 Maart. Die werkers het tydens dié staking geëis dat blouboordjie werkers bonusse van R10 000 ontvang vir die voltooiing van eenheid 6 by die kragstasie. Eskom het egter die eis verwerp. “Ons het op bonusse aangedring en Eskom het gesê dit is betaal, maar ons wil weet wat het met die geld gebeur,” het Mahlodi Modike, Numsa se streekskoördineerder, gesê. “Hulle het beloof om ondersoek in te stel en gevra dat ons lede moet terugkeer werk toe.” Werkers het volgens berigte Woensdagoggend die paaie na konstruksiepersele geblokkeer. Die polisie moes die werkers uiteenjaag en die hout en klippe wat in die pad geplaas is, verwyder. Kol. Ronel Otto, woordvoerder van die polisie, het die voorval bevestig en gesê die situasie is onder beheer. Fin24